Elizad Sharifuddin

**Siti Elizad Mohd Sharifuddin** (lahir 25 Mei 1984) ialah seorang pelakon, pengacara dan penyampai radio wanita Malaysia. Beliau memulakan kerjaya lakonannya sebagai pelakon kanak-kanak sejak 1994.
Beliau diperkenalkan menerusi filem arahan Bade Hj. Azmi, **Berlari Ke Langit** sebagai watak utama.

Selain itu, nama beliau kembali melonjak naik  menerusi drama rantaian slot Akasia di TV3 iaitu drama **Teman Lelaki Upahan** dengan memegang watak sebagai Kyra Lydia. Antara drama terkenal beliau ialah Lambaian Ramadan, Sikolot Suamiku, Syurga Yang Kedua, Aku Yang Kau Tinggalkan dan Mentua.

Beliau menjadi penyampai radio wanita di Sinar. FM pada tahun 2019 hingga 2023 untuk segmen Duo Sinar bersama Hefny Sahad dan juga segmen pagi iaitu Pagi Di Sinar bersama Jep Sepahtu, Rahim R2 dan Angah.

Kemunculannya pada era 1990an sezaman dengan Bell Ngasri, Anne Ngasri, Zul Huzaimy, Shaheizy Sam, Zizie Ezette, Lisa Surihani dan Liyana Jasmay serta pelakon lain yang mula aktif sejak 1990an.

## Kehidupan awal
Beliau lebih mesra dengan panggilan Ejad dilahirkan pada 25 Mei 1984 di Kuala Lumpur dan merupakan anak ke empat daripada lima beradik kepada pasangan Mohd Sharifuddin Baharuddin (lahir 1947) dan Nazariah Mohd Salleh (1951–2013), beliau merupakan anak perempuan tunggal dalam keluarganya dan juga berkelulusan Sijil Pelajaran Malaysia (SPM).

## Kerjaya
Beliau memulakan kerjaya lakonan pada 1994 ketika berusia 10 tahun sebagai pelakon kanak-kanak di TV Pendidikan milik Bahagian Teknologi Pendidikan, Kementerian Pendidikan Malaysia. Bagaimanapun, beliau meninggalkan bidang lakonan kerana mahu memberi tumpuan kepada pelajarannya.

Pada tahun 1998, pada usia 14 tahun, beliau pernah menyertai pertandingan ***Asia Bagus*** di Singapura. Tidak terhenti di situ, beliau juga turut mencuba nasib dengan menghadiri uji bakat rancangan ***One in a Million*** musim ketiga yang bersiaran pada 2008.

Selepas tamat Tingkatan 5, Beliau kembali aktif pada 2002 dengan bergiat aktif sebagai model dan pernah menyertai Puteri Era Felisa dan dinobatkan sebagai pemenang tempat ketiga. Pada tahun 2004, beliau membintangi filem sulungnya, ***Berlari Ke Langit*** arahan Bade Hj. Azmi, lakonan Datuk Rosyam Nor, Fasha Sandha dan Hasnul Rahmat, dalam filem ini, beliau memegang watak sebagai Zulhijjah. Seterusnya, pada 2005, beliau membintangi dua filem &mdash; ***Gangster*** arahan Bade Hj. Azmi dan ***Rock*** arahan Mamat Khalid.

Beliau kemudian berehat dari bidang hiburan selama tujuh tahun dari tahun 2006 sehingga 2013 kerana menjaga ibu Allahyarhamah Nazariah Mohd Salleh yang kurang sihat, sehinggalah ibunya meninggal dunia, sebelum kembali aktif.

Beliau menjadi teraju utama drama adaptasi daripada novel 2014 bertajuk **Teman Lelaki Upahan** karya Azura Rasiddin untuk Slot Akasia TV3, di mana beliau memegang watak sebagai Kyra Lydia. Beliau bergandingan bersama pelakon Ungku Ismail Aziz, seterusnya beliau muncul dalam supertelefilem Travelling Beruang yang turut mewujudkan kempen kesedaran kanser dengan nama sama, yang mana setiap dana yang dikumpul disalurkan ke Majlis Kanser Nasional (MAKNA).

Selepas *Teman Lelaki Upahan*, beliau muncul dalam dua lagi siri drama lakonannya, ***Dia Isteri Luar Biasa*** dan ***Aku Pilih Kamu*** serta filem ***Coverina*** bersama Pekin Ibrahim. Elizad sekali lagi bergandingan bersama Ungku Ismail dalam telefilem *Jubah Untuk Airin* yang mengisi slot drama Panggung Seri pada 16 Julai, jam 9.30 malam di TV1. Dalam telefilem arahan Mohd Al-Bakari Harith terbitan Ardwerk Production Sdn Bhd ini berkisarkan tentang konflik dan kekeliruan yang melanda Airin dalam mengharungi kehidupan yang turut dibintangi oleh Uqasha Senrose, Ammar Titan dan Mubarak Majid.

Beliau juga berbakat dalam bidang muzik apabila menyertai rancangan realiti TV ***Gempak Superstar*** yang bersiaran di Astro Ria. Beliau dinobatkan sebagai juara sekaligus menerima wang tunai RM100,000 beserta trofi sumbangan Astro. Ibunya sendiri, Allahyarhamah Nazariah, ketika hayatnya pernah menyatakan impian beliau untuk melihat Elizad mencipta nama dalam bidang seni suara.

Pada tahun 2016, beliau muncul dalam drama ***Lambaian Ramadan*** bersempena bulan Ramadan, seterusnya berlakon bersama Amar Baharin dalam siri drama ***Si Kolot Suamiku*** di Astro Ria. Dalam drama yang diadaptasi daripada novel dengan judul sama karya Fazlyn Ridz, Elizad memegang watak sebagai Tengku Nur Edrina, seorang anak yang degil dan mempunyai ego yang tinggi kerana ayahnya berketurunan raja dan emaknya dilahirkan di kalangan bangsawan. Bagaimanapun, lakonan mesra antara Elizad dan Amar didalam drama itu telah mengundang rasa kurang senang sesetengah penonton kerana status Elizad sebagai isteri orang.

Pada tahun 2019, Beliau muncul dalam drama Slot Widuri RTM, *Aku Yang Kau Tinggalkan* yang mana beliau membawakan watak Nia Athirah, berpasangan sekali lagi bersama Ungku Ismail Aziz yang memegang watak Zaril Ikhwan. Drama ini turut dikatakan hangat, seterusnya dicalonkan dalam kategori Drama Rantaian Terbaik di **Anugerah Skrin 2019**.

Sejak 15 Julai 2019 hingga 24 November 2023, beliau adalah salah seorang penyampai radio wanita di radio Sinar FM. Beliau kemudian berehat seketika dari bidang lakonan bagi menumpukan fokusnya terhadap kerjaya penyampai radio. Namun, selepas menghentikan langkahnya sebagai penyampai radio, Elizad kembali ke pangkal minatnya iaitu dunia lakonan menerusi drama TV3 di Slot Lestary bertajuk **Mentua** bersama Fauziah Ahmad Daud dan Syarul Ezani.

## Gempak Superstar

### Persembahan
Sepanjang persembahannya di *Gempak Superstar*, Elizad Sharifuddin menyanyikan lagu:

# **Minggu 1:** "Tiada Lagi" nyanyian asal Mayang Sari
# **Minggu 2:** "Ku Bahagia" nyanyian asal Melly Goeslaw
# **Minggu 3:** "Pengemis Cinta" nyanyian asal Ella 
# **Minggu 4:** "I'ris" nyanyian asal Awie dan "Cintaku 100%" nyanyian asal Mas Idayu 
# **Minggu 5:** "Gerimis Mengundang" nyanyian asal Slam (duet bersama Ronnie Hussein)
# **Minggu 6:** "Makhluk Tuhan Paling Sexy" nyanyian asal Mulan Jameela dan "Ketulusan Hati" nyanyian asal Anuar Zain

### Carta penyingkiran

## Kehidupan peribadi
Ibu bapa Elizad mengalami masalah kesihatan. Bapanya, Mohd Sharifuddin Baharuddin menghidap penyakit mata, manakala ibunya, Nazariah Mohd Salleh pula menghidap penyakit Parkinson dan meninggal dunia pada Januari 2013. Elizad merupakan anak saudara pelakon Asmahani Hussein.

Elizad berkahwin pada 11 Januari 2015 dengan sekali lafaz. Majlis perkahwinan beliau berlangsung secara tertutup dengan dihadiri ahli keluarga terdekat sahaja.

## Filemografi

## Radiografi

### Radio

## Diskografi

## Anugerah dan pencalonan

## Rujukan

## Pautan luar
* 
* 
* 
* 
*